NARIADENIE KOMISIE (ES) č. 1040/2006
zo 7. júla 2006,
ktorým sa menia a dopĺňajú nariadenia (ES) č. 2204/2002, (ES) č. 70/2001 a (ES) č. 68/2001, pokiaľ ide o obdobie ich uplatňovania
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 994/98 zo 7. mája 1998 o uplatňovaní článkov 92 a 93 Zmluvy o založení Európskeho spoločenstva na určité kategórie horizontálnej štátnej pomoci (1), a najmä na jeho písmeno a) body i), ii), iv) a písmeno b) článku 1 ods. 1,
po uverejnení návrhu tohto nariadenia,
po konzultácii s Poradným výborom pre štátnu pomoc,
keďže:
(1)
Platnosť nariadenia Komisie (ES) č. 2204/2002 z 12. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť (2), nariadenia Komisie (ES) č. 70/2001 z 12. januára 2001 o uplatňovaní článkov 87 a 88 Zmluvy ES na štátnu pomoc malým a stredným podnikom (3) a nariadenia Komisie (ES) č. 68/2001 o uplatňovaní článkov 87 a 88 Zmluvy o ES na pomoc vzdelávaniu (4) sa skončí 31. decembra 2006. Komisia vo svojom Akčnom pláne štátnej pomoci (5) navrhla preskupiť súčasné nariadenia do jedného nariadenia o skupinových výnimkách, a ak je to možné, pridať ostatné oblasti uvedené v článkoch 1 a 2 nariadenia Rady (ES) č. 994/98.
(2)
Obsah budúceho nariadenia o skupinových výnimkách závisí predovšetkým od výsledkov konzultácií s verejnosťou, ktoré boli iniciované Akčným plánom štátnej pomoci a konzultačným dokumentom Komisie o štátnej pomoci a inovácii (6). Na účely definície kategórií štátnej pomoci, ktorú možno považovať za zlučiteľnú so zmluvou, sú nevyhnutné aj diskusie s predstaviteľmi členských štátov. Aby sa pokračovalo v súčasných konzultáciách a analýze ich výsledkov, je vhodné predĺžiť platnosť nariadení (ES) č. 2204/2002, (ES) č. 70/2001, (ES) č. 68/2001 do konca roka 2007.
(3)
Nariadenia (ES) č. 2204/2002, (ES) č. 68/2001 a (ES) č. 70/2001 by mali byť zodpovedajúcim spôsobom upravené.
(4)
Opatrenia ustanovené v tomto nariadení sú v súlade so stanoviskom Poradného výboru pre štátnu pomoc,
PRIJALA TOTO NARIADENIE:
Článok 1
V článku 8 ods. 1 nariadenia (ES) č. 68/2001 sa druhá veta nahrádza takto:
„Toto nariadenie sa uplatňuje do 31. decembra 2007.“
Článok 2
V článku 10 ods. 1 nariadenia Komisie (ES) č. 70/2001 sa druhá veta nahrádza takto:
„Toto nariadenie sa uplatňuje do 31. decembra 2007.“
Článok 3
V článku 11 ods. 1 nariadenia (ES) č. 2204/2002 sa druhá veta nahrádza takto:
„Toto nariadenie sa uplatňuje do 31. decembra 2007.“
Článok 4
Toto nariadenie nadobúda účinnosť dvadsiatym dňom nasledujúcom po dni jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júla 2006